钦定古今图书集成/明伦汇编/官常典/第074卷 > 长沙元王业
## 钦定古今图书集成/明伦汇编/官常典/第074卷 > 长沙元王业

按《梁书》本传：“长沙嗣王业，字静旷，高祖长兄懿之子
也。业幼而明敏，识度过人，仕齐为著作郎、太子舍人。
宣武之难，与二弟藻、象俱逃匿。高祖既至，仍赴于军，
以为宁朔将军。中兴二年，除辅国将军、南琅邪清河
二郡太守。天监二年，袭封长沙王，征为冠军将军，量
置佐史。迁秘书监。四年，改授侍中。六年，转散骑常侍”、
太子右卫率，迁左骁骑将军，寻为中护军，领石头戍
军事。七年，出为使持节、都督南兖兖徐青冀五州诸
军事、仁威将军、南兖州刺史。八年，征为护军。九年，除
中书令，改授安后将军，镇琅邪彭城二郡，领南琅邪
太守。十年，征为安右将军、散骑常侍。十四年，复为护
军，领南琅邪彭城，镇琅邪。复征中书令。出为轻车将
军、湘州刺史。业性敦笃，所在留惠，深信因果，笃诚佛
法，高祖每嘉叹之。普通三年，征为散骑常侍、护军将
军。四年，改为侍中、金紫光禄大夫。七年，薨，时年四十
八。谥曰元。有《文集》行于世。子孝俨嗣。

按《南史》本传，宣武之难，与二弟藻、象俱逃匿于王严
秀家。东昏知之，收严秀付建康狱，考掠备极，乃以钳
拔手爪，至死不言，竟以免祸。天监二年，袭封长沙王，
历位秘书监、侍中、都督、南兖州刺史。运私邸米，僦人
作甓以砌城，武帝善之，徙湘州，尤著善政。零陵旧有
二猛兽为暴，无故相枕而死，郡人唐睿见猛兽旁一
人曰：“刺史德感神明，所以两猛兽自毙。”言讫不见。众
并异之。